На жаль, няма імя Аляксандра Пятровіча Пацалуеўскага ў “Беларускай энцыклапедыі”. Зрэшты, энцыклапедысты могуць і паспрачацца: Пацалуеўскі хоць і нарадзіўся ў Віцебскай губерні, усё роўна, маўляў, “не наш”. Радзіма навукоўца, мовазнаўца, літаратара, фалькларыста — “вёска Букмуйжа былога Ражыцкага павета былой Віцебскай губ. (цяпер знаходзіцца ў межах Латвійскай ССР)” (цытую па аўтабіяграфіі прафесара, атрыманай мною ад ягонага сына Яўгена Аляксандравіча некалькі гадоў назад). Трэба дадаць, што нарадзіўся “… у сям’і настаўніка. Па нацыянальнасці — беларус”. У прынцыпе спрачацца — справа ў дадзеным выпадку малазначная і нават зусім непатрэбная. З часам у энцыклапедыях месца Пацалуеўскаму знойдзецца, і кнігу пра яго, безумоўна, нават у Беларусі напішуць. Жыццё Аляксандра Пятровіча, знешне пазбаўленае якіх-небудзь мудрагелістых сюжэтаў, таго вартае.